CELEX: 32008D0914
Language: bg
Date: 2008-06-11 00:00:00
Title: 2008/914/ЕО: Решение на Комисията от 11 юни 2008 година относно потвърждаване на мерките, предложени от Нидерландия за опазване на морските екосистеми в територията Voordelta (нотифицирано под номер С(2008) 2615)

10.12.2008   
            
            
               BG
            
            
               Официален вестник на Европейския съюз
            
            
               L 332/1
            
         
      РЕШЕНИЕ НА КОМИСИЯТА
   
   от 11 юни 2008 година
   относно потвърждаване на мерките, предложени от Нидерландия за опазване на морските екосистеми в територията Voordelta
   (нотифицирано под номер С(2008) 2615)
   (само текстът на нидерландски език е автентичен)
   (2008/914/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално член 8, параграф 3 и член 9, параграф 2 от него,
   като има предвид, че:
   
               (1)
            
            
               Съгласно член 3, параграф 2 от Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (2) държавите-членки следва да дадат своя принос за изграждането на мрежа от специални защитени територии, наречена „Натура 2000“, които да обхващат указаните в приложенията към директивата типове естествени местообитания и видове.
            
         
               (2)
            
            
               Съгласно член 6, параграф 1 от Директива 92/43/ЕИО държавите-членки следва да определят необходимите консервационни мерки в специалните защитени територии.
            
         
               (3)
            
            
               На 28 февруари 2008 г. Нидерландия определи територията, наричана Voordelta, за специална защитена територия по смисъла на член 3, параграф 2 от Директива 92/43/ЕИО и уведоми Комисията за намерението си да предприеме мерки за ограничаване на риболовните дейности в тази територия.
            
         
               (4)
            
            
               Съгласно член 6, параграф 4 от Директива 92/43/ЕИО държавите-членки следва да предприемат всички необходими компенсиращи мерки, за да осигурят цялостната съгласуваност на „Натура 2000“, когато изпълняват план или проект със значително неблагоприятно въздействие върху защитена територия от „Натура 2000“. В този смисъл Нидерландия следва да предприеме подходящи компенсиращи мерки във връзка със строителството на пристанището „Maasvlakte 2“ в територията Voordelta. Този проект е одобрен от Комисията (Становище C(2003)1308 на Комисията от 24 април 2003 г.).
            
         
               (5)
            
            
               Мерките за опазване, управление и използване на живите водни ресурси трябва да съответстват на правилата на общата политика в областта на рибарството.
            
         
               (6)
            
            
               Съгласно член 9 от Регламент (ЕО) № 2371/2002 държавите-членки имат право да предприемат недискриминиращи мерки за свеждане до минимум на въздействието на риболова върху процеса на опазване на морските екосистеми в зоната от 12 морски мили, при условие че не е взета никаква мярка за опазване и управление от Общността конкретно за тази зона. Мерките, предприемани от държавите-членки, трябва да съответстват на целите на общата политика в областта на рибарството, определени в член 2 от Регламент (ЕО) № 2371/2002, и да са поне толкова строги, колкото действащата общностна нормативна уредба. Когато мерките засягат риболовни кораби на други държави-членки, за тях трябва да бъдат уведомени Комисията, заинтересованите държави-членки и регионалните консултативни съвети, след което мерките следва да бъдат одобрени от Комисията.
            
         
               (7)
            
            
               На 13 май 2008 г. Нидерландия уведоми Комисията, Белгия, Дания, Германия и Франция, които са заинтересованите държави-членки, както и Регионалния консултативен съвет за Северно море за мерките, които възнамерява да предприеме.
            
         
               (8)
            
            
               Предлаганите от Нидерландия мерки, засягащи риболова, са създаване на защитена територия от морското дъно, в която се ограничава достъпът на бим траулери с влачещи се вериги и мощност на двигателя над 260 к.с. (191 kW), и създаване в защитената територия на пет зони за почивка, в които риболовът се забранява почти напълно.
            
         
               (9)
            
            
               Белгия и Регионалният консултативен съвет за Северно море представиха пред Комисията писмени становища във връзка с получените уведомления.
            
         
               (10)
            
            
               Предлаганите от Нидерландия мерки не са дискриминиращи, тъй като се отнасят еднакво за всички риболовни кораби, които оперират в територията. Те са предназначени да сведат до възможния минимум въздействието на риболова върху опазването на морските екосистеми и ще се прилагат в зоната от 12 морски мили от основната брегова линия. Общността не е приела мерки за опазване или управление на тази конкретна територия.
            
         
               (11)
            
            
               Предлаганите мерки са в съответствие с целите, определени в член 2 от Регламент (ЕО) № 2371/2002, и, в частност, с подхода на предпазливостта, който следва да се прилага при предприемане на мерки за защита и опазване на живите водни ресурси, и са не по-малко строги от действащата в Общността нормативна уредба,
            
         ПРИЕ НАСТОЯЩОТО РЕШЕНИЕ:
   Член 1
   Потвърждава мерките, предложени от Нидерландия за опазване на морските екосистеми в територията Voordelta, изложени в приложения от I до III.
   Член 2
   Адресат на настоящото решение е Кралство Нидерландия.
   
      Съставено в Брюксел на 11 юни 2008 година.
      
         
            За Комисията
         
         Joe BORG
         
         
            Член на Комисията
         
      
   
   
      (1)  ОВ L 358, 31.12.2002 г., стр. 59.
   
      (2)  ОВ L 206, 22.7.1992 г., стр. 7.
   
      ПРИЛОЖЕНИЕ I
      Постановление за ограничаване на достъпа до Hinderplaat, Bollen van de Ooster, Bollen van het Nieuwe Zand
      13 май 2008 г.
      Министър на селското стопанство, природната среда и качеството на храните
      Ограничаване на достъпа до природни територии съгласно раздел 20 от Закона за опазване на природата от 1998 г., отнасящо се за територията Voordelta от мрежата „Натура 2000“.
      ВЪВЕДЕНИЕ
      Съгласно раздел 20, подраздел 1 от Закона за опазване на природата от 1998 г. (1) провинциалните длъжностни лица могат да ограничават достъпа до защитени природни резервати, обявени съгласно раздел 10, подраздел 1; определени зони, обявени съгласно раздел 10а, подраздел 1; други територии, за които се обсъжда подобна мярка, обявени съгласно раздел 12, или части от такива територии, когато това е необходимо за опазване на екологичното значение на тези територии.
      Съгласно раздел 20, подраздел 2 от Закона за опазване на природата от 1998 г. пълномощията, определени в подраздел 1, са възложени на министъра на селското стопанство, природната среда и качеството на храните, който действа съгласувано с друг министър, когато определената в подраздел 1 територия или част от нея се управлява или попада под юрисдикцията на този министър или други министри.
      Настоящото постановление следва да се приеме съгласувано с министъра на транспорта, общественото строителство и управлението на водите. Мандатът по регионалните въпроси (2) на Министерството на селското стопанство, природната среда и качеството на храните определя директорът на Южния регион да бъде упълномощен да взема тези решения от името на министъра на селското стопанство, природната среда и качеството на храните.
      Необходимо е да се ограничи достъпът до няколко зони на защитената територия Voordelta от мрежата „Натура 2000“ (наричана по-долу „Voordelta“), за да се съхрани настоящото и бъдещото екологично значение на територията. Основания за налагането на ограничения върху достъпа присъстват в постановлението за обявяване на защитената територия Voordelta (19 февруари 2008 г., № DRZO/2008-113) във връзка с изпълнението на целите на Voordelta в мрежата „Натура 2000“, както и в задълженията за изпълнение на компенсиращи мерки, включени в разрешението за строителство и експлоатация на Maasvlakte 2 (17 април 2008 г., № DRZW/2008-1670), издадено въз основа на Закона за опазване на природата. Този въпрос е разгледан по-подробно в общия обяснителен меморандум към настоящото постановление.
      Постановлението урежда конкретно ограниченията за достъп до описаните по-долу зони. Изключенията от правилата за ограничаване на достъпа в никакъв случай не отслабват изискванията за лицензиране съгласно раздел 19г от Закона за опазване на природата от 1998 г., освен в случаите, когато е приложим раздел 19г, подраздел 2 от Закона за опазване на природата от 1998 г. (проекти или дейности, включени в плана за управление).
      ПОСТАНОВЛЕНИЕ
      Раздел 1
      Ограничава се достъпът до зоната Hinderplaat, разположена в територията Voordelta, както е показано на картата, приложена към настоящото постановление.
      Ограничението на достъпа до Hinderplaat се отнася за всички видове дейности през цялата година с изключение на изброените по-долу дейности:
      
         Организирани екскурзии с кану
      
      През периода между 1 септември и 1 май се разрешава провеждането на общо десет организирани екскурзии с кану (каяк), като в един ден могат да се проведат не повече от две такива екскурзии. Екскурзиите следва да отговарят и на следните допълнителни изисквания:
      
                  —
               
               
                  достъпът е разрешен само за групи (не повече от шестнадесет души), водени от лицензиран екскурзовод или инструктор от NKB (Холандската асоциация по кану) или TKBN (Холандската асоциация за кану туризъм),
               
            
                  —
               
               
                  забранява се слизането на откриващата се при отлив суша. Следва да се спазва дистанция от поне 250 m до почиващите тюлени,
               
            
                  —
               
               
                  екскурзиите следва да се регистрират поне 48 часа предварително в регистрационния център Handhaving Voordelta (телефонният номер е известен на гореспоменатите организации).
               
            
         Тралене
      
      Траленето от съдове с мощност на двигателя под 191 kW (260 к.с.) е разрешено между 1 септември и 1 май при наличието на разрешение за такава дейност към момента на приемане на настоящото постановление. Това се отнася до два риболовни съда: OD 2 и SL 22. Продължаването на дейността им се разрешава при спазване на следните изисквания:
      
                  —
               
               
                  следва да се спазва дистанция от поне 250 m до приливно-отливните области,
               
            
                  —
               
               
                  максималната разрешена скорост е 7 възела (13 km/h),
               
            
                  —
               
               
                  за целите на контрола и двата кораба следва да бъдат оборудвани с годна за експлоатация апаратура за проследяване.
               
            
         Риболов със закотвени мрежи
      
      Риболовът със закотвени мрежи (хрилни и заплитащи мрежи) е разрешен през цялата година при наличието на разрешение за тази дейност към датата на приемане на настоящото постановление. Това се отнася до един риболовен съд, а именно Goeree 47. Продължаването на дейността му се разрешава при спазване на следните изисквания:
      
                  —
               
               
                  следва да се спазва дистанция от поне 150 m до приливно-отливните области. Преди, по време и след периода, през който обикновеният тюлен кърми малките си (от 1 май до 1 септември) следва да се спазва дистанция от поне 250 m до приливно-отливните области,
               
            
                  —
               
               
                  максималната разрешена скорост е 7 възела (13 km/h),
               
            
                  —
               
               
                  за целите на контрола риболовният кораб следва да бъде оборудван с годна за експлоатация апаратура за проследяване.
               
            
         Полети с хеликоптер и развлекателни полети с малки въздухоплавателни средства
      
      Полети с хеликоптер над тази зона са разрешени на височина, не по-малка от 1 000 фута (приблизително 300 m). Параглайдингът и делтапланеризмът над тази зона са изрично забранени.
      За всички други видове развлекателно въздухоплаване (моторно и безмоторно) тази зона е обявена за защитена природна територия по смисъла на кодекса за поведение във въздухоплаването Verantwoord Vliegen (Отговорно летене), приложим за съответната категория (3), който изисква да се избягва, когато е възможно, навлизането в такива зони. Ако прелитането над зоната не може да се избегне, следва да се поддържа височина, не по-малка от 1 000 фута (приблизително 300 m), освен в случаите, когато това е невъзможно по съображения за безопасност.
      Раздел 2
      Ограничава се достъпът до зоната Bollen van de Ooster, разположена в територията Voordelta, както е показано на картата, приложена към настоящото постановление.
      Ограничението на достъпа до Bollen van de Ooster е в сила през цялата година за по-малката лятна зона за почивка, означена на картата. От 1 ноември до 1 април ограничението на достъпа е в сила за по-голямата зимна зона за почивка, означена на картата.
      Ограничението на достъпа до Bollen van de Ooster се отнася за всички видове дейности с изключение на изброените по-долу:
      
         Плаване с търговска или развлекателна цел по определен коридор
      
      Плаване през зимната зона за почивка по определения коридор, при условие че скоростта не превишава 7 възела (13 km/h). Забранено е сърфирането и плаването под платна по коридора.
      
         Каране на кану, уиндсърф и сърф
      
      Каране на кану (каяк), уиндсърф и сърф през цялата година в североизточната част на зоната за почивка, указана на приложената карта (вж. раздел 5).
      Разрешава се и навлизане в приливно-отливните области в зоната за почивка, когато целта е само упражняване на изброените по-горе спортове.
      
         Полети с хеликоптер и развлекателни полети с малки въздухоплавателни средства
      
      Полети с хеликоптер над тази зона са разрешени на височина, не по-малка от 1 000 фута (приблизително 300 m).
      Параглайдингът и делтапланеризмът над тази зона са изрично забранени.
      За всички други видове развлекателно въздухоплаване (моторно и безмоторно) тази зона е обявена за защитена природна територия по смисъла на кодекса за поведение във въздухоплаването Verantwoord Vliegen (Отговорно летене), приложим за съответната категория, който изисква да се избягва, когато е възможно, навлизането в такива зони. Ако прелитането над зоната не може да се избегне, следва да се поддържа височина, не по-малка от 1 000 фута (приблизително 300 m), освен в случаите, когато това е невъзможно по съображения за безопасност.
      Раздел 3
      Ограничава се достъпът до зоната Bollen van het Nieuwe Zand, разположена в територията Voordelta, както е показано на картата, приложена към настоящото постановление.
      Ограничението на достъпа до Bollen van het Nieuwe Zand е в сила само от 1 ноември до 1 май.
      Ограничението на достъпа до Bollen van het Nieuwe Zand се отнася за всички видове дейности с изключение на изброените по-долу:
      
         Полети с хеликоптер и развлекателни полети с малки въздухоплавателни средства
      
      Полети с хеликоптер над тази зона са разрешени на височина, не по-малка от 1 000 фута (приблизително 300 m).
      Параглайдингът и делтапланеризмът над тази зона са забранени.
      За всички други видове развлекателно въздухоплаване (моторно и безмоторно) тази зона е обявена за защитена природна територия по смисъла на кодекса за поведение във въздухоплаването Verantwoord Vliegen (Отговорно летене), приложим за съответната категория, който изисква да се избягва, когато е възможно, навлизането в такива зони. Ако прелитането над зоната не може да се избегне, трябва да се поддържа височина, не по-малка от 1 000 фута (приблизително 300 m), освен в случаите, когато това е невъзможно по съображения за безопасност.
      Раздел 4
      Ограниченията на достъпа, въведени по-горе в раздели 1 — 3, не се прилагат за следните дейности съгласно раздел 20, подраздел 4 от Закона за опазване на природата от 1998 г.:
      
         Изпълнение на необходими държавни дейности
      
      Присъствие през цялата година за дейности, изпълнявани от държавни органи или по тяхна поръчка, със или без използване на плавателен съд, автомобил или въздухоплавателно средство, доколкото е необходимо за целите на опазването, поддържането, разграничаването, контролирането, инспектирането или проследяването и за военни цели.
      
         Техническо обслужване на кабели и тръбопроводи
      
      Дейности по техническото обслужване на кабели и тръбопроводи, изпълнявани между 1 септември и 1 май. Достъпът извън този период е позволен само в неотложни случаи по преценка на компетентния орган.
      Раздел 5
      1.   Зоните, до които достъпът е ограничен по силата на настоящото постановление, са означени на приложената карта с название Toegangsbeperkingsbesluit Hinderplaat, Bollen van de Ooster en Bollen van het Nieuwe Zand (Постановление за ограничаване на достъпа до Hinderplaat, Bollen van de Ooster и Bollen van het Nieuwe Zand) и са точно определени с координати.
      2.   Границите на зоните с ограничен достъп могат да се означават по суша и вода с табели и буйове.
      3.   Картите и другите приложения, указани в подраздел 1, могат да се преглеждат в течение на шест седмици от публикуване на постановлението в Дирекцията за Южния регион към Министерството на селското стопанство, природната среда и качеството на храните на адрес Keisersgracht 5, Айндховен. Работно време: от понеделник до петък, от 9 до 17 часа.
      Раздел 6
      Настоящото постановление се публикува в Staatscourant (Държавен вестник). Освен предписанията на постановлението следва да се чете и обяснителният меморандум към него.
      
         
            МИНИСТЪР НА СЕЛСКОТО СТОПАНСТВО, ПРИРОДНАТА СРЕДА И КАЧЕСТВОТО НА ХРАНИТЕ
            
               per pro
            
            Директор на Южния регион
         
      
      Възражения
      Заинтересованите страни могат да представят писмени възражения относно настоящото постановление съгласно разпоредбите на Закона за общото административно производство. Писмените възражения следва да се депозират не по-късно от шест седмици след публикуване на постановлението в Staatscourant (Държавен вестник) на следния адрес:
      
                  Министър на селското стопанство, природната среда и качеството на храните
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  Нидерландия
               
            Писмените възражения следва да са подписани и да включват най-малко следната информация:
      
                  а)
               
               
                  име и адрес на лицето, представящо възражението;
               
            
                  б)
               
               
                  дата;
               
            
                  в)
               
               
                  описание на разпоредбите на постановлението, срещу които е насочено възражението; и
               
            
                  г)
               
               
                  обосновка на възражението.
               
            ОБЯСНИТЕЛЕН МЕМОРАНДУМ
      Територии на мрежата „Натура 2000“
      Флората и фауната на територията Voordelta имат особено екологично значение. Поради това територията е включена в мрежата „Натура 2000“ в съответствие с директивата на ЕО относно опазването на дивите птици и местообитания. Нидерландия е задължена да установи и да поддържа „благоприятни условия за опазване“ на някои видове и техните местообитания. Опазването на дивите животни и растения е уредено със Закона за флората и фауната, а защитените територии са уредени със Закона за опазване на природата от 1998 г. Съгласно Закона за опазване на природата от 1998 г. е необходимо да се изготвят и приемат планове за управление на всички територии, включени в мрежата „Натура 2000“.
      Флора и фауна с особено екологично значение се срещат навсякъде във Voordelta, но разнообразието им е най-голямо в северната половина на територията. Поради това мерките за опазване са най-ефективни в северните зони.
      Доклад за компенсиращите мерки във връзка с Maasvlakte 2
      Създаването на Maasvlakte 2 в територията Voordelta от „Натура 2000“ ще причини загуби на флора и фауна с екологично значение, в частност поради намаляването на площта на територията с 2 455 хектара. Основното решение за териториално устройство „Развитие на главното пристанище на Ротердам от 2006 г.“ (наричано по-долу ОРТУ) изисква тези загуби да се компенсират чрез създаване на защитени зони в друг участък на Voordelta, където могат да се наложат ограничения за използването на територията. Съгласно ОРТУ ограниченията за използване на зоните и другите мерки ще спомогнат за повишаване на екологичното значение на защитената територия. Екологичните съображения са отчетени и съпоставени със степента на ограниченията, които трябва да се наложат на човешката дейност, в частност от гледна точка на досегашната употреба на зоните от хората или по друг начин.
      Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на местообитание тип 1110 и някои видове птици.
      Мерки
      В краткосрочен план е важно да се ограничи достъпът до някои зони от Voordelta, за да се компенсира своевременно въздействието на строителството и експлоатацията на Maasvlakte 2 и да се следят, според изискванията на постановлението за обявяване на защитената територия Voordelta, съхраняването и опазването на флората и фауната с екологично значение.
      Мерките, засягащи Voordelta, ще бъдат включени в плана за управление на тази територия. До влизане в сила на плана за управление остава приложим раздел 19г от Закона за опазване на природата от 1998 г. Настоящото постановление има за цел само уреждане и ограничаване на достъпа до определени зони, без да освобождава от изискванията за лицензиране, произтичащи от действащото законодателство.
      Докладът за оценка на въздействието върху околната среда и съответните проучвания (извършени във връзка с изготвянето на плана за управление на Voordelta) са в основата на издаване на постановления за ограничаване на достъпа. Те също ще бъдат включени в плана за управление на Voordelta. Целта на плана за управление и на постановлението за ограничаване на достъпа е следната: опазване на защитените природни ресурси, компенсиране на загубите на защитени природни ресурси поради строителството на Maasvlakte 2 и — в рамките на мерките за опазване на природата —- отчитане на интересите на използващите територията за отдих, туризъм и риболов.
      Административните мерки, например настоящото ограничаване на достъпа, при необходимост ще бъдат актуализирани според резултатите от контролирането и оценяването им.
      Обяснителна записка относно ограниченията на достъпа
      
         Hinderplaat
      
      Hinderplaat е важно място за почивка и хранене на северната морска патица. С постановлението за обявяване на защитената територия Voordelta са определени цели за опазване на този вид.
      Територията включва приливно-отливни области, граничещи с дълбоки канали, които са важни за обикновения тюлен. С постановлението за обявяване на защитената територия Voordelta са определени цели за подобряване на популацията на обикновения тюлен.
      Всички приливно-отливни области в тази територия са изключително важни места за почивка на гривестата рибарка и обикновената речна рибарка. С постановлението за обявяване на защитената територия Voordelta са определени цели за опазване на тези видове. Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на тези видове.
      
         Bollen van de Ooster
      
      Bollen van de Ooster е важна зона за опазване на птиците и значимо място за почивка и хранене на обикновената траурна потапница (в крайбрежните области) и на гривестата рибарка и обикновената речна рибарка (в приливно-отливните области). С постановлението за обявяване на защитената територия Voordelta са определени цели за опазване на тези видове. Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на тези видове.
      Тази зона е особено важна и за опазването на обикновените тюлени, които обитават главно южния край на приливно-отливните области. С постановлението за обявяване на защитената територия Voordelta са определени цели за подобряване на популацията на обикновения тюлен.
      
         Bollen van het Nieuwe Zand
      
      Bollen van het Nieuwe Zand е едно от най-важните централни места за почивка и хранене на обикновената траурна потапница. С постановлението за обявяване на защитената територия Voordelta са определени цели за опазване на този вид. Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на този вид.
      Цели на „Натура 2000“
      
         Обикновен тюлен
      
      В началото на миналия век около десет хиляди тюлена са обитавали делтата. Замърсяването, ловуването и ограничаването на техните местообитания поради изпълнението на проекта „Делта“ бяха намалили броя им на само няколко десетки екземпляра допреди петдесет години. Напоследък числеността им в делтата нарасна до повече от сто, като половината от тях обитават територията Voordelta.
      Като места за почивка те използват приливно-отливните области, например Hinderplaat, Bollen van de Ooster (Aardappelenbult) и Verklikkerplaat. От друга страна, те не се размножават добре във Voordelta. Приливно-отливните области не им осигуряват достатъчно спокойствие и тишина, за да раждат, кърмят и отглеждат малките си. Спокойствието и тишината през цялата година са от съществено значение за тях, като най-критичният период е преди, по време и след кърменето, от 1 май до 1 септември.
      Мерките за ограничаване на достъпа до техните места за почивка Hinderplaat, Bollen van de Ooster и Verklikkerplaat във Voordelta са предназначени да създадат условия за живот в делтата на поне двеста обикновени тюлена. В тези зони те ще могат да отглеждат малките си, което ще позволи да се изпълнят целите, поставени в постановлението за обявяване на защитената територия Voordelta.
      
         Северна морска патица
      
      Северната морска патица е предимно зимен обитател на Voordelta, но малки ята живеят там и през лятото. Северната морска патица може винаги да бъде намерена в плитките, закътани части на Hinderplaat и Bollen van de Ooster. Числеността ѝ се колебае през годините в зависимост от годишните флуктуации на количеството миди и ракообразни в тези зони. Числеността на популацията на северната морска патица във Voordelta е под натиск от намаленото количество храна поради търговската експлоатация на мидите и ракообразните и дразнещото въздействие на все по-големия брой почиващи в тази зона хора. Въпреки че строителството и експлоатацията на Maasvlakte 2 няма да окажат значимо въздействие върху този вид, мерките са жизненоважни поради много лошото състояние на опазването му в цялата страна. Поради това достъпът до зоната непосредствено на изток от Hinderplaat следва да се ограничи, за да се осигури оставането на популацията във Voordelta.
      Компенсиращи мерки във връзка с Maasvlakte 2
      
         Гривеста рибарка и обикновена речна рибарка
      
      Гривестата рибарка и обикновената речна рибарка се размножават извън Voordelta, в други близки защитени територии на „Натура 2000“. Храната им включва малки риби, които те ловят, като се гмуркат в крайбрежните плитчини, описани по-горе (местообитание тип 1110). Поради строителството на Maasvlakte 2 ще изчезнат източниците на храна, разположени в близост до местата за размножаване. Това ще окаже най-значимо въздействие през лятото, когато далечината на полетите на тези птици е ограничена във връзка с отглеждането на малките.
      Съществуващите условия не осигуряват достатъчно спокойствие и тишина по плитчините във Voordelta, използвани от птиците. Мерките за ограничаване на достъпа са предназначени да осигурят по-спокойни условия в приливно-отливните области Hinderplaat и Bollen van de Ooster във Voordelta през летния период. Това ще позволи гривестата рибарка и обикновената речна рибарка да използват по-пълноценно територията като място за почивка на техните малки и ще ги улесни при достигане на запасите от храна в морето.
      
         Обикновена траурна потапница
      
      Обикновената траурна потапница е мигрираща птица, която посещава Voordelta през зимните месеци. Този вид се среща главно в крайбрежните зони югоизточно от Bollen van de Ooster, а също във и край Bollen van het Nieuwe Zand. През летните месеци числеността на обикновената траурна потапница във Voordelta намалява и оставащите там птици ползват територията като място за смяна на оперението.
      Обикновената траурна потапница се храни с миди и ракообразни, обитаващи крайбрежните плитчини, които частично ще изчезнат поради построяването на Maasvlakte 2. Мерките за ограничаване на достъпа до крайбрежните зони в Bollen van de Ooster (и Bollen van het Nieuwe Zand) са предназначени да съхранят достатъчно количество хранителни запаси и свободен достъп до тях на птиците като компенсация за евентуалната загуба на местата за хранене на този вид край Maasvlakte 2.
      Дивите животни са особено чувствителни към смущенията и дразнителите, съпътстващи корабоплаването и използването на морето за отдих. Предполага се, че осигуряването на спокойствие и тишина през зимните месеци в зоните, където многобройни екземпляри от тези видове си набавят храна и почиват, може да създаде благоприятни условия за обикновената траурна потапница на цялата територия Voordelta, равностойни на условията, съществуващи преди построяването на Maasvlakte 2. През летните месеци е достатъчен по-кратък период за почивка.
      КАРТИ
      
         
      
         
      
         
      
         (1)  В сила от датата на публикуване в Staatsblad 2005 (Бюлетин за законите, указите и постановленията, 2005 г.), 473.
      
         (2)  Staatscourant 2006 (Държавен вестник, 2006 г.), № 91.
      
         (3)  Кодекс за поведение Verantwoord Vliegen (Отговорно летене), Кралска нидерландска асоциация по въздухоплаване (RNAA), 2004 г.
   
   
      ПРИЛОЖЕНИЕ II
      Постановление за ограничаване на достъпа до защитена територия от морското дъно
      13 май 2008 г.
      Министър на селското стопанство, природната среда и качеството на храните
      Ограничаване на достъпа до природни територии съгласно раздел 20 от Закона за опазване на природата от 1998 г., отнасящо се за територията Voordelta от мрежата „Натура 2000“.
      ВЪВЕДЕНИЕ
      Съгласно раздел 20, подраздел 1 от Закона за опазване на природата от 1998 г. (1) провинциалните длъжностни лица могат да ограничават достъпа до защитени природни резервати, обявени съгласно раздел 10, подраздел 1, определени зони, обявени съгласно раздел 10а, подраздел 1, други територии, за които се обсъжда подобна мярка, обявени съгласно раздел 12, или части от такива територии, когато това е необходимо за опазване на екологичното значение на тези територии.
      Съгласно раздел 20, подраздел 2 от Закона за опазване на природата от 1998 г. пълномощията, определени в раздел 1, са възложени на министъра на селското стопанство, природната среда и качеството на храните, който действа съгласувано с друг министър, когато определената в подраздел 1 територия или част от нея се управлява или попада под юрисдикцията на този министър или други министри.
      Настоящото постановление следва да се приеме съгласувано с министъра на транспорта, общественото строителство и управлението на водите. Мандатът по регионалните въпроси (2) на Министерството на селското стопанство, природната среда и качеството на храните определя директорът на Южния регион да бъде упълномощен да взема тези решения от името на министъра на селското стопанство, природната среда и качеството на храните.
      Необходимо е да се ограничи достъпът до няколко зони на защитената територия Voordelta от мрежата „Натура 2000“ (наричана по-долу Voordelta), за да се съхрани настоящото и бъдещото екологично значение на територията. Основания за налагането на ограничения върху достъпа присъстват в постановлението за обявяване на защитената територия Voordelta (19 февруари 2008 г., № DRZO/2008-113) във връзка с изпълнението на целите на Voordelta в мрежата „Натура 2000“, както и в задълженията за изпълнение на компенсиращи мерки, включени в разрешението за строителство и експлоатация на Maasvlakte 2 (17 април 2008 г., № DRZW/2008-1670), издадено въз основа на Закона за опазване на природата. Този въпрос е разгледан по-подробно в общия обяснителен меморандум към настоящото постановление.
      Постановлението урежда конкретно ограниченията за достъп до описаните по-долу зони. Изключенията от правилата за ограничаване на достъпа в никакъв случай не отслабват изискванията за лицензиране съгласно раздел 19г от Закона за опазване на природата от 1998 г., освен в случаите, когато е приложим раздел 19г, подраздел 2 от Закона за опазване на природата от 1998 г. (проекти или дейности, включени в плана за управление).
      ПОСТАНОВЛЕНИЕ
      Раздел 1
      Ограничава се достъпът на бим траулери с мощност на двигателя над 191 kW (260 к.с.) до защитената територия от морското дъно във Voordelta, означена на картата, приложена към настоящото постановление.
      Ограничението на достъпа е в сила през цялата година.
      Раздел 2
      
                  1.
               
               
                  Зоната с ограничен достъп съгласно настоящото постановление е означена на приложената карта с название „Toegangsbeperkingsbesluit bodembeschermingsgebiet Voordelta“ (Постановление за ограничаване на достъпа до защитена територия от морското дъно във Voordelta) и е точно определена с координати.
               
            
                  2.
               
               
                  Картите и другите приложения, указани в подраздел 1, могат да се преглеждат в течение на шест седмици от публикуване на постановлението в Дирекцията за Южния регион към Министерството на селското стопанство, природната среда и качеството на храните на адрес Keisersgracht 5, Айндховен. Работно време: от понеделник до петък, от 9 до 17 часа.
               
            Раздел 3
      Настоящото постановление се публикува в Staatscourant (Държавен вестник). Освен предписанията на постановлението следва да се чете и обяснителната записка към него.
      
         
            МИНИСТЪР НА СЕЛСКОТО СТОПАНСТВО, ПРИРОДНАТА СРЕДА И КАЧЕСТВОТО НА ХРАНИТЕ
            
               per pro
            
            Директор на Южния регион
         
      
      Възражения
      Заинтересованите страни могат да представят писмени възражения относно настоящото постановление съгласно разпоредбите на Закона за общото административно производство. Писмените възражения следва да се депозират не по-късно от шест седмици след публикуване на постановлението в Staatscourant (Държавен вестник) на следния адрес:
      
                  Министър на селското стопанство, природната среда и качеството на храните
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  Нидерландия
               
            Писмените възражения следва да са подписани и да включват най-малко следната информация:
      
                  а)
               
               
                  име и адрес на лицето, представящо възражението;
               
            
                  б)
               
               
                  дата;
               
            
                  в)
               
               
                  описание на разпоредбите на постановлението, срещу които е насочено възражението; и
               
            
                  г)
               
               
                  обосновка на възражението.
               
            ОБЯСНИТЕЛЕН МЕМОРАНДУМ
      Територии на мрежата „Натура 2000“
      Флората и фауната на територията Voordelta имат особено екологично значение. Поради това територията е включена в мрежата „Натура 2000“ в съответствие с директивата на ЕО относно опазването на дивите птици и местообитания. Нидерландия е задължена да установи и да поддържа „благоприятни условия за опазване“ на някои видове и техните местообитания. Опазването на дивите животни и растения е уредено със Закона за флората и фауната, а защитените територии са уредени със Закона за опазване на природата от 1998 г. Съгласно Закона за опазване на природата от 1998 г. е необходимо да се изготвят и приемат планове за управление на всички територии, включени в мрежата „Натура 2000“.
      Флора и фауна с особено екологично значение се срещат навсякъде във Voordelta, но разнообразието им е най-голямо в северната половина на територията. Поради това мерките за опазване са най-ефективни в северните зони.
      Доклад за компенсиращите мерки във връзка с Maasvlakte 2
      Създаването на Maasvlakte 2 в територията Voordelta от „Натура 2000“ ще причини загуби на флора и фауна с екологично значение поради намаляването на площта на територията с 2 455 хектара. Основното решение за териториално устройство „Развитие на главното пристанище на Ротердам от 2006 г.“ (наричан по-долу ОРТУ) изисква тези загуби да се компенсират чрез създаване на защитени зони в друг участък на Voordelta, където могат да се наложат ограничения за използването на територията.
      Съгласно ОРТУ ограниченията за използване на зоните и другите мерки ще спомогнат за повишаване на екологичното значение на защитената територия. Екологичните съображения са отчетени и съпоставени със степента на ограниченията, които трябва да се наложат на човешката дейност, в частност от гледна точка на досегашната употреба на зоните от хората или по друг начин.
      Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на местообитание тип 1 110 и някои видове птици.
      Мерки
      В краткосрочен план е важно да се ограничи достъпът до някои зони от Voordelta, за да се компенсира своевременно въздействието на строителството и експлоатацията на Maasvlakte 2 и да се следят, според изискванията на постановлението за обявяване на защитената територия Voordelta, опазването и съхраняването на флората и фауната с екологично значение.
      Мерките, засягащи Voordelta, ще бъдат включени в плана за управление на тази територия. До влизане в сила на плана за управление остава приложим раздел 19г от Закона за опазване на природата от 1998 г. Настоящото постановление има за цел само уреждане и ограничаване на достъпа до определени зони, без да освобождава от изискванията за лицензиране, произтичащи от действащото законодателство.
      Докладът за оценка на въздействието върху околната среда и съответните проучвания (извършени във връзка с изготвянето на плана за управление на Voordelta) са в основата на издаване на постановления за ограничаване на достъпа. Те също ще бъдат включени в плана за управление на Voordelta. Целта на плана за управление и на постановлението за ограничаване на достъпа е следната: опазване на защитените природни ресурси, компенсиране на загубите на защитени природни ресурси поради строителството на Maasvlakte 2 и — в рамките на мерките за опазване на природата — отчитане на интересите на използващите територията за отдих, туризъм и риболов.
      Административните мерки, например настоящото ограничаване на достъпа, при необходимост ще бъдат актуализирани според резултатите от контролирането и оценяването им.
      Обяснителна записка относно ограниченията на достъпа
      
         Компенсиращи мерки във връзка с Maasvlakte 2
      
      Местообитание тип 1 110 (постоянни пясъчни банки в крайбрежните плитчини)
      Много видове сухоземни животни и риби обитават пясъчните банки в заливаните от прилива делти с редуваща се прясна и морска вода. Тези зони на делтата са важно място за търсене на храна от птиците и тюлените, поради което е важно да бъдат съхранени. Поради разширяването на пристанището в Ротердам със съоръженията в Maasvlakte 2 във Voordelta ще бъдат загубени общо 2 455 хектара местообитания от този тип. Част от живеещите в почвата организми (биомасата), които в противен случай биха служили като храна за рибата и птиците, ще изчезнат поради загубата на тази земна площ.
      Тъй като е невъзможно да се създадат пясъчни банки на други места в крайбрежните плитчини, следва да се предприемат мерки за подобряване на качеството на подобни участъци от морското дъно в други части на Voordelta, които да служат като място за хранене на птиците и рибата. Целта е в защитената територия да се увеличи количеството на биомасата, служеща за храна на птиците и рибата, така че общото количество биомаса във Voordelta да остане същото както преди построяването на Maasvlakte 2. По този начин ще се компенсира въздействието на строителството и експлоатацията на Maasvlakte 2.
      Чистата площ на защитената територия възлиза на 24 550 хектара — десет пъти повече от площта, която ще се загуби. Десетократното увеличаване се основава на експертни оценки и съществуващи експериментални данни, според които ограничаването на употребата на дадена зона може да генерира поне 10 % подобряване на качеството на почвата поради увеличаване на количеството биомаса. Въз основа на тези експертни оценки и на други изследвания в раздел 1 на ОРТУ се прави извод, че създаването на морски резерват (в настоящото постановление наричан „защитена зона“) би било най-добрият начин за компенсиране на въздействието на строителството и експлоатацията на Maasvlakte 2. Други изследвания доказват, че за постигане на тази цел е достатъчно да се забрани достъпът до защитената територия на бим траулери с мощност на двигателя над 191 kW (260 к.с.). Постановлението за ограничаване на достъпа се основава на тези изводи.
      КАРТА
      
         
      
         (1)  В сила от датата на публикуване в Staatsblad 2005 (Бюлетин за законите, указите и постановленията, 2005 г.), 473.
      
         (2)  Staatscourant 2006 (Държавен вестник, 2006 г.), № 91.
   
   
      ПРИЛОЖЕНИЕ III
      Постановление за ограничаване на достъпа до Verklikkerplaat и Slikken van Voorne
      13 май 2008 г.
      Министър на селското стопанство, природната среда и качеството на храните
      Ограничаване на достъпа до природни територии съгласно раздел 20 от Закона за опазване на природата от 1998 г., отнасящо се за територията Voordelta от мрежата „Натура 2000“.
      ВЪВЕДЕНИЕ
      Съгласно раздел 20, подраздел 1 от Закона за опазване на природата от 1998 г. (1) провинциалните длъжностни лица могат да ограничават достъпа до защитени природни резервати, обявени съгласно раздел 10, подраздел 1, определени зони, обявени съгласно раздел 10а, подраздел 1, други територии, за които се обсъжда подобна мярка, обявени съгласно раздел 12, или части от такива територии, когато това е необходимо за опазване на екологичното значение на тези територии.
      Съгласно раздел 20, подраздел 2 от Закона за опазване на природата от 1998 г. пълномощията, определени в подраздел 1, са възложени на министъра на селското стопанство, природната среда и качеството на храните, който действа съгласувано с друг министър, когато определената в подраздел 1 територия или част от нея се управлява или попада под юрисдикцията на този министър или други министри.
      Настоящото постановление следва да се приеме съгласувано с министъра на транспорта, общественото строителство и управлението на водите. Мандатът по регионалните въпроси (2) на Министерството на селското стопанство, природната среда и качеството на храните определя директорът на Южния регион да бъде упълномощен да взема тези решения от името на министъра на селското стопанство, природната среда и качеството на храните.
      Необходимо е да се ограничи достъпът до няколко зони на защитената територия Voordelta от мрежата „Натура 2000“ (наричана по-долу Voordelta), за да се съхрани настоящото и бъдещото екологично значение на територията. Основания за налагането на ограничения върху достъпа присъстват в постановлението за обявяване на защитената територия Voordelta (19 февруари 2008 г., № DRZO/2008-113) във връзка с изпълнението на целите на Voordelta в мрежата „Натура 2000“, както и в задълженията за изпълнение на компенсиращи мерки, включени в разрешението за строителство и експлоатация на Maasvlakte 2 (17 април 2008 г., № DRZW/2008-1670), издадено въз основа на Закона за опазване на природата. Този въпрос е разгледан по-подробно в общия обяснителен меморандум към настоящото постановление.
      Постановлението урежда конкретно ограниченията за достъп до описаните по-долу зони. Изключенията от правилата за ограничаване на достъпа в никакъв случай не отслабват изискванията за лицензиране съгласно раздел 19г от Закона за опазване на природата от 1998 г., освен в случаите, когато е приложим раздел 19г, подраздел 2 от Закона за опазване на природата от 1998 г. (проекти или дейности, включени в плана за управление).
      ПОСТАНОВЛЕНИЕ
      Раздел 1
      Ограничава се достъпът до зоната Verklikkerplaat, означена на картата, приложена към настоящото постановление.
      Ограничението на достъпа до Verklikkerplaat е в сила през цялата година.
      Ограничението на достъпа се отнася за всички видове дейности с изключение на изброените по-долу:
      
         Полети с хеликоптер и развлекателни полети с малки въздухоплавателни средства
      
      Полети с хеликоптер над тази зона са разрешени на височина, не по-малка от 1 000 фута (приблизително 300 m).
      Параглайдингът и делтапланеризмът над тази зона са забранени.
      За всички други видове развлекателно въздухоплаване (моторно и безмоторно) тази зона е обявена за защитена природна територия по смисъла на кодекса за поведение във въздухоплаването Verantwoord Vliegen (Отговорно летене), приложим за съответната категория (3), който изисква да се избягва, когато е възможно, навлизането в такива зони. Ако прелитането над зоната не може да се избегне, трябва да се поддържа височина, не по-малка от 1 000 фута (приблизително 300 m), освен в случаите, когато това е невъзможно по съображения за безопасност.
      Раздел 2
      Ограничава се достъпът до зоната Slikken van Voorne, разположена в територията Voordelta, както е показано на картата, приложена към настоящото постановление.
      Ограничението на достъпа до Slikken van Voorne е в сила през цялата година.
      Ограничението на достъпа не се прилага за следните дейности:
      
         Риболов с гриб
      
      Риболовът с гриб е разрешен през цялата година при изпълнение на описаните по-долу условия. Това се отнася до един риболовен съд, а именно Tholen 5.
      Трябва да се поддържа дистанция, не по-малка от 250 m до оставащите над водата при прилив територии от плитчините, използвани за убежища.
      За целите на контрола риболовният кораб следва да бъде оборудван с годна за експлоатация апаратура за проследяване.
      
         Полети с хеликоптер и развлекателни полети с малки въздухоплавателни средства
      
      Полети с хеликоптер над тази зона са разрешени на височина, не по-малка от 1 000 фута (приблизително 300 m).
      Параглайдингът и делтапланеризмът над тази зона са изрично забранени.
      За всички други видове развлекателно въздухоплаване (моторно и безмоторно) тази зона е обявена за защитена природна територия по смисъла на кодекса за поведение във въздухоплаването Verantwoord Vliegen (Отговорно летене), приложим за съответната категория, който изисква да се избягва, когато е възможно, навлизането в такива зони. Ако прелитането над зоната не може да се избегне, следва да се поддържа височина, не по-малка от 1 000 фута (приблизително 300 m), освен в случаите, когато това е невъзможно по съображения за безопасност.
      Раздел 3
      Ограниченията на достъпа, въведени по-горе в раздел 1, не се прилагат за следните дейности съгласно раздел 20, подраздел 4 от Закона за опазване на природата от 1998 г.:
      
         Изпълнение на необходими държавни дейности
      
      Присъствие през цялата година за дейности, изпълнявани от държавни органи или по тяхна поръчка, със или без използване на плавателен съд, автомобил или въздухоплавателно средство, доколкото е необходимо за целите на опазването, поддържането, разграничаването, контролирането, инспектирането или проследяването и за военни цели.
      
         Техническо обслужване на кабели и тръбопроводи
      
      Дейности по техническото обслужване на кабели и тръбопроводи, изпълнявани между 1 септември и 1 май. Достъпът извън този период е позволен само в неотложни случаи по преценка на компетентния орган.
      Раздел 4
      1.   Зоните с ограничен достъп съгласно настоящото постановление са означени на приложената карта с название „Toegangelijkheidsbesluit Verklikkerplaat en Slikken van Voorne“ (Постановление за ограничаване на достъпа до Verklikkerplaat и Slikken van Voorne) и са точно определени с координати.
      2.   Границите на зоните с ограничен достъп могат да се означават по суша и вода с табели и буйове.
      3.   Картите и другите приложения, указани в раздел 1, могат да се преглеждат в течение на шест седмици от публикуване на постановлението в Дирекцията за Южния регион към Министерството на селското стопанство, природната среда и качеството на храните на адрес Keisersgracht 5, Айндховен. Работно време: от понеделник до петък, от 9 до 17 часа.
      Раздел 5
      Настоящото постановление се публикува в Staatscourant (Държавен вестник). Освен предписанията на постановлението следва да се чете и обяснителната записка към него.
      
         
            МИНИСТЪР НА СЕЛСКОТО СТОПАНСТВО, ПРИРОДНАТА СРЕДА И КАЧЕСТВОТО НА ХРАНИТЕ
            per pro
            Директор на Южния регион
         
      
      Възражения
      Заинтересованите страни могат да представят писмени възражения относно настоящото постановление съгласно разпоредбите на Закона за общото административно производство. Писмените възражения следва да се депозират не по-късно от шест седмици след публикуване на постановлението в Staatscourant (Държавен вестник) на следния адрес:
      
                  Министър на селското стопанство, природната среда и качеството на храните
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  Нидерландия
               
            Писмените възражения следва да са подписани и да включват най-малко следната информация:
      
                  а)
               
               
                  име и адрес на лицето, представящо възражението;
               
            
                  б)
               
               
                  дата;
               
            
                  в)
               
               
                  описание на разпоредбите на постановлението, срещу които е насочено възражението; и
               
            
                  г)
               
               
                  обосновка на възражението.
               
            ОБЯСНИТЕЛЕН МЕМОРАНДУМ
      Територии на мрежата „Натура 2000“
      Флората и фауната на територията Voordelta имат особено екологично значение. Поради това територията е включена в мрежата „Натура 2000“ в съответствие с директивата на ЕО относно опазването на дивите птици и местообитания. Нидерландия е задължена да установи и да поддържа „благоприятни условия за опазване“ на някои видове и техните местообитания. Опазването на дивите животни и растения е уредено със Закона за флората и фауната, а защитените територии са уредени със Закона за опазване на природата от 1998 г. Съгласно Закона за опазване на природата от 1998 г. е необходимо да се изготвят и приемат планове за управление на всички територии, включени в мрежата „Натура 2000“.
      Флора и фауна с особено екологично значение се срещат навсякъде във Voordelta, но разнообразието им е най-голямо в северната половина на територията. Поради това мерките за опазване са най-ефективни в северните зони.
      Доклад за компенсиращите мерки във връзка с Maasvlakte 2
      Създаването на Maasvlakte 2 в територията Voordelta от „Натура 2000“ ще причини загуби на флора и фауна с екологично значение, в частност поради намаляването на площта на територията с 2 455 хектара. Основното решение за териториално устройство „Развитие на главното пристанище на Ротердам от 2006 г.“ (наричан по-долу ОРТУ) изисква тези загуби да се компенсират чрез създаване на защитени зони в друг участък на Voordelta, където могат да се наложат ограничения за използването на територията. Съгласно ОРТУ ограниченията за използване на зоните и другите мерки ще спомогнат за повишаване на екологичното значение на защитената територия. Екологичните съображения са отчетени и съпоставени със степента на ограниченията, които трябва да се наложат на човешката дейност, в частност от гледна точка на досегашната употреба на зоните от хората или по друг начин.
      Разрешението по Закона за опазване на природата за строителство и експлоатация на Maasvlakte 2 включва задължение за предприемане на компенсиращи мерки по отношение на местообитание тип 1 110 и някои видове птици. Чрез настоящото постановление за ограничаване на достъпа освен мерки за целите на „Натура 2000“ ще се предприемат и компенсиращи мерки.
      Мерки
      В краткосрочен план е важно да се ограничи достъпът до някои зони от Voordelta, за да се компенсира своевременно въздействието на строителството и експлоатацията на Maasvlakte 2 и да се следят, според изискванията на постановлението за обявяване на защитената територия Voordelta, опазването и съхраняването на флората и фауната с екологично значение.
      Мерките, засягащи Voordelta, ще бъдат включени в плана за управление на тази територия. До влизане в сила на плана за управление остава приложим раздел 19г от Закона за опазване на природата от 1998 г. Настоящото постановление има за цел само уреждане и ограничаване на достъпа до определени зони, без да освобождава от изискванията за лицензиране, произтичащи от действащото законодателство.
      Докладът за оценка на въздействието върху околната среда и съответните проучвания (извършени във връзка с изготвянето на плана за управление на Voordelta) са основания за издаване на постановление за ограничаване на достъпа. Те също ще бъдат включени в плана за управление на Voordelta. Целта на плана за управление и на постановлението за ограничаване на достъпа е следната: опазване на защитените природни ресурси, компенсиране на загубите на защитени природни ресурси поради строителството на Maasvlakte 2 и — в рамките на мерките за опазване на природата — отчитане на интересите на използващите територията за отдих, туризъм и риболов.
      Административните мерки, например настоящото ограничаване на достъпа, при необходимост ще бъдат актуализирани според резултатите от контролирането и оценяването им.
      Обяснителна записка относно ограниченията на достъпа
      Зоната Slikken van Voorne е от значение за опазване на обитаващите я различни видове птици (приблизително двадесет вида, предимно патици и блатни птици), за което са определени цели в постановлението за обявяване на защитената територия Voordelta.
      Зоната Verklikkerplaat е особено важна за защита на обикновения тюлен.
      Цели на „Натура 2000“
      
         Блатни птици и патици
      
      Различни видове блатни птици и патици, например стридоядът и сивата патица, използват Slikken van Voorne във Voordelta като място за почивка и хранене. Значението на територията Voordelta за продължаване на тяхното съществуване нараства поради ограничаването на другите им местообитания, например пясъчните банки на Oosterschelde, където тези мигриращи птици почиват и се хранят.
      Развлекателните дейности, провеждани в непосредствена близост до тези птици както на брега, така и по вода, ги смущават, тъй като те са особено чувствителни към шум и резки движения. Значението на този проблем нараства с непрекъснатото удължаване на сезона на развлекателните дейности. Мерките за ограничаване на достъпа до Slikken van Voorne са предназначени да постигнат целите относно патиците и блатните птици, определени с постановлението за обявяване на защитената територия Voordelta.
      
         Обикновен тюлен
      
      В началото на миналия век около десет хиляди тюлена са обитавали делтата. Замърсяването, ловуването и ограничаването на техните местообитания поради изпълнението на проекта „Делта“ бяха намалили броя им на само няколко десетки екземпляра допреди петдесет години. Напоследък числеността им в делтата нарасна до повече от сто, като половината от тях обитават територията Voordelta.
      Като места за почивка те използват приливно-отливните области, например Hinderplaat, Bollen van de Ooster (Aardappelenbult) и Verklikkerplaat. От друга страна, те не се размножават добре във Voordelta. Приливно-отливните области не им осигуряват достатъчно спокойствие и тишина, за да раждат, кърмят и отглеждат малките си. Спокойствието и тишината през цялата година са от съществено значение за тях, като най-критичният период е преди, по време и след кърменето, от 1 май до 1 септември.
      Мерките за ограничаване на достъпа до техните места за почивка Hinderplaat, Bollen van de Ooster и Verklikkerplaat във Voordelta са предназначени да създадат условия за живот в делтата на поне двеста обикновени тюлена. В тези зони те ще могат да отглеждат малките си, което ще позволи да се изпълнят целите, поставени в постановлението за обявяване на защитената територия Voordelta.
      КАРТИ
      
         
      
         
      
         (1)  В сила от датата на публикуване в Staatsblad 2005 (Бюлетин за законите, указите и постановленията, 2005 г.), 473.
      
         (2)  Staatscourant 2006 (Държавен вестник, 2006 г.), № 91.
      
         (3)  Кодекс за поведение Verantwoord Vliegen (Отговорно летене), Кралска нидерландска асоциация по въздухоплаване (RNAA), 2004 г.